མཚོ་བོད་ས་མཐོའི་མི་རྣམས་ཀྱིས་གདོད་མའི་འཚོ་བ་སྐྱེལ་སྟངས་སྒྱུར་ནས་ཡུན་རིང་མ་སོང་བར་རི་དྭགས་འདུལ་ཐབས་དང་འོ་མ་འཇོ་བའི་བློ་ཐབས་རྙེད་ཐུབ་པ་བྱུང་ཞིང་།རྒྱའི་ཆེས་སྔ་མོའི་ཡིག་ཚང་ནང་དུ་ཡང་བོད་རིགས་ཀྱིས་གཙོ་བོར་གྱུར་བའི་ནུབ་བྱང་མི་རིགས་རྣམས་ལ་ཆའང་ཞེས་འབོད་པའི་མཇུག་ཏུ་གནའ་བོའི་ཆའང་གི་མི་ཚོའི་ཟས་རིགས་གཙོ་བོ་ནི་རྩམ་པ་དང་།འོ་མ།ཆང་སོགས་ཡིན་ལུགས་འཁོད་པར་གཞིགས་ན།རང་རེའི་མེས་པོ་ཚོས་ཞོ་དང་།འོ་མ།མར་བཅས་ལོངས་སྤྱོད་བྱས་ནས་ལོ་རྒྱུས་ཧ་ཅང་རིང་པོ་སོང་ཡོད།ལྷག་དོན་དུ་སྒོ་ཟོག་སེམས་ཅན་མ་བྱུང་སྔོན་ནས་ས་མཐོའི་མི་ཚོས་རི་དྭགས་བཟུང་ནས་འོ་མ་བཞོས་པའི་ལོ་རྒྱུས་ཀྱི་རྗེས་ཤུལ་ཡོད་ལ།ཐ་ན་དུས་རབས་བདུན་པ་ཙམ་ལ་བློན་པོ་མགར་སྟོང་བཙན་སོགས་ཀྱིས་རྒྱ་བཟའ་བོད་དུ་གདན་དྲངས་སྐབས་ཀྱི་སྐོར་ལ།ཕུང་པོ་རི་ལ་ཕྱག་ཕེབས།ལ་ལ་འཕྲེད་ལམ་བཅོས།རི་དྭགས་བཟུང་ནས་འོ་མ་བཞོས།དེ་ཡང་བློན་པོ་མ་བྱོན།ཞེས་པར་གཞིགས་ན།རྒྱ་བཟའ་ཀོང་ཇོ་བོད་དུ་གདན་དྲངས་པའི་ལམ་བར་དུའང་རི་དྭགས་བཟུང་ནས་འོ་མ་འཇོ་བ་དང་ཞིང་ཁ་བཏབ་པ་སོགས་ཀྱི་ལོ་རྒྱུས་དག་རྒྱ་བོད་ཡིག་ཚང་ནང་གསལ་བར་འཁོད་ཡོད།